《督亢行》
清代·彭泰来

黄云屯空如万马，督亢坡前马不下。断虹掉尾入古城，城头浩浩乌鸦声。

昌国君亡郭隗死，鹑首赐秦天醉矣。刺秦不刺燕必亡，万死一中当灵长。

铁椎铅筑亦此策，只未先将滈池璧。不识荆卿一片心，当日踌躇待何客。

萧萧易水光如刀，秋风刮地吹征袍。栈车轣辘天马劳，黄金台古生蓬蒿。

作者简介：广东高要人，字子大，号春洲。乾隆四十二年拔贡生。官英德教谕。有《诗义堂集》、《昨梦轩文集》。